
     Forord
    
   

   
    Det er ikke ende på skriving av bøker, skrev en anonym vismann kalt Forkynneren for omkring 2 250 år siden – og mye er skrevet siden hans tid. Men noen spørsmål og temaer er blitt klassiske, i den forstand at de stadig må stilles og diskuteres på nytt. Det er en annen type spørsmål enn de som kan besvares med «fakta» (om noen spørsmål i det hele tatt er slik): Det dreier seg om temaer som hva det er å være menneske, danning og verdier, hvordan religiøse tradisjoner former og formes av vår kultur, og hvordan det går an å snakke med barn om slike spørsmål. Spørsmålene er i en viss forstand uløselige, men det betyr ikke at de er uviktige, og det betyr heller ikke at det ikke kan snakkes om dem. De krever imidlertid et språk eller en språkferdighet som gjør det mulig. Og arbeidet med dem inngår i det vi kaller danning.
   

   
    Nye formålsparagrafer for barnehage og skole, nye rammeplaner, endringer i forholdet mellom stat og kirke og tiltakende kulturelt og religiøst mangfold forsterker behovet for et språk for de uløselige spørsmål. Denne lille boken har først og fremst til hensikt å hjelpe i gang samtalene om hvordan vi dannes som kulturelle mennesker, hvilken betydning en slik danning har for forståelsen av religion, og hvordan barn og voksne kan snakke om dette sammen.
   

   
    Slike samtaler er viktige i alle samfunnsinstitusjoner, og det legges vekt på kontinuitet mellom barnehage og skole. Danningsperspektivet er særlig viktig i barnehagen, ettersom barns helhetlige oppvekst heller enn fag er i fokus. Det som skjer i barnehagen, berører dermed spørsmål som kommer igjen mange ganger og på mange måter senere, og det faglige arbeidet med de store spørsmålene i en barnehagekontekst har derfor overføringsverdi. Jeg har min undervisningserfaring hovedsakelig fra barnehagelærerutdanningen, men har også undervist i annen lærerutdanning og i universitetsutdanning. De fleste eksemplene er hentet fra prosjekter jeg har gjennomført i barnehagekontekst.
   

   
    Barnehagelærerutdanningen skal nå foregå ved hjelp av kunnskapsområder der ulike fagdisipliner integreres. Det krever mye av både lærere og studenter. Spørsmål om danning, verdier, kultur, identitet og religion har en viss integrerende funksjon. Samtidig får de særlig vekt innenfor kunnskapsområdene
    
     samfunn, religion, livssyn og etikk
    
    og
    
     barns utvikling, lek og
    
    
     læring
    
    . Boken vil ha særlig aktualitet innenfor disse områdene, men spørsmålene vil være aktuelle innenfor alt arbeid med danning, verdier og religion.
   

   
    Boken henter bakgrunnsstoff fra mange fagdisipliner: pedagogikk, kulturstudier, sosiologi, teologi, religionsvitenskap og filosofi. Det sier seg selv at det er umulig å gå i dybden av hver enkelt fagdisiplin, men det er lagt vekt på å vise til litteratur for videre lesning. Jeg har selv faglig bakgrunn som teolog og pedagog, og mine forskningsfelt er religionspedagogikk og etikk. Dette er i seg selv fagfelt som med nødvendighet må forholde seg til flere disipliner, og jeg forsøker å vise til bidrag fra disse der min fremstilling ikke er dekkende.
   

   
    Jeg takker mine seksjonskolleger ved Dronning Mauds Minne Høgskole for gode samtaler og tilbakemeldinger som har gitt meg frimodighet til å tro at flere kolleger kan ta boken i bruk sammen med sine studenter. Takk også til Fagbokforlaget, særlig til forlagsredaktør Jannike Sunde, for godt og konstruktivt samarbeid.
   

  

 
  
   
    
     
     
     Forord til 2. utgave
    
   

   
    Det er snart gått ti år siden denne boken ble utgitt første gang. Egentlig har ikke så mye endret seg i grunnleggende vilkår for å arbeide med religion, verdier og danning i barnehagen. De viktigste spørsmål i livet er de som vi må bale med gjentatte ganger, og barna gjør denne oppgaven til en tilbakevendende utfordring. Derfor er hovedlinjen og hovedstrukturen i denne boken svært lite forandret. Gang på gang er vi nødt til å ta opp «de store spørsmål i livet» – det er derfor de er store, de kan ikke besvares én gang for alle.
   

   
    Men det skjer endringer i lovverk og rammeplaner. Ny rammeplan for barnehagen ble gjort gjeldende fra 01.08.2017. Når det gjelder barnehagelærerutdanningen, gjelder vedtatte forskrift om rammeplan fra 2012 med endringer fra 2016. Disse endringene er små (to nye punkter), men er i seg selv interessante fordi de varsler skjerpet søkelys på barn i vanskelige livssituasjoner. I denne utgaven forholder jeg meg derfor til forskriften fra 2016. Nasjonale retningslinjer for barnehagelærerutdanning, først vedtatt i 2012, ble revidert i 2018. Igjen er det små endringer, men også her et skjerpet søkelys på barn i vanskelige livssituasjoner og på betydningen av å være bevisst asymmetriske maktforhold. Disse endringene er i tråd med hensikten med denne boken og fører ikke i seg selv til vesentlige revisjonsbehov. For øvrig er forfatteren takknemlig for tilbakemeldinger om det er tema som er underkommunisert, eller som mangler og burde vært tatt opp.
   

   
    
     Sturla Sagberg
    
   

   
    Trondheim, desember 2021

